জাতীয় দলের জার্সি গায়ে শেষ ম্যাচটি খেলে ফেলেছেন নেদারল্যান্ডসের ওয়েসলি স্নেইডার। তার বিদায়ী ম্যাচে পেরুর বিপক্ষে ২-১ গোলে জয় পেয়েছে ডাচরা। আন্তর্জাতিক প্রীতি ম্যাচে গতপরশু রাতে পেরুর মুখোমুখি হয় নেদারল্যান্ডস। দলটির জয়ে জোড়া গোল পান মেমফিস ডিপাই। নেদারল্যান্ডসের জার্সিতে এটা ছিল স্নেইডারের ১৩৪তম ম্যাচ। একুশ শতকে ইউরোপীয়ান সবচেয়ে সুন্দর মিডফিল্ডারদের মধ্যে স্নেইডার অন্যতম। গত ১৫ বছরের ক্যারিয়ারে সেটা দেখিয়ে এসেছেন রিয়াল মাদ্রিদ প্রাক্তন এ তারকা। তাই বিদায় বেলায় মাথা উঁচু করেই মাঠ ছাড়লেন এ ডাচ তারকা। ৩৪ বছর বয়সি এ তারকা তার বর্ণিল ক্যারিয়ারে রিয়াল মাদ্রিদ, ইন্টার মিলান ও আয়াক্সের মতো ইউরোপের সেরা ক্লাবগুলোতে খেলেছেন। আন্তর্জাতিক ফুটবল থেকে অবসর নিয়ে স্নেইডার বলেন, ‘এটাই শেষ, এটা সম্পন্ন হয়ে গেছে। অরেঞ্জ জার্সিতে এটাই আমার শেষ। সবকিছুরই শেষ থাকে।’